XO ร่วงแรงกว่า 5% คาดขายทำกำไรหลังหุ้นขึ้นแรงก่อนหน้า ฟากโบรกแนะซื้อเป้า 11.70 บ.
XO ร่วงแรงกว่า 5% คาดขายทำกำไรหลังหุ้นขึ้นแรงก่อนหน้า ฟากโบรกแนะซื้อเป้า 11.70 บ.โดย ณ เวลา 15.10 น. อยู่ที่ระดับ 8.10 บาท ลบ 0.45 บาท หรือ 5.26%ด้วยมูลค่าซื้อขาย 12.76 ล้านบาท
14 มิ.ย. 2561

ผู้สื่อข่าวรายงานว่า บริษัท เอ็กโซติค ฟู้ด จำกัด (มหาชน) หรือ XO ณ เวลา 15.10 น. อยู่ที่ระดับ 8.10 บาท ลบ 0.45 บาท หรือ 5.26%ด้วยมูลค่าซื้อขาย 12.76 ล้านบาท ราคาหุ้นอ่อนตัว 3 วันติดนับตั้งแต่ยืนที่ระดับ 9.00 บาท เมื่อวันที่11 มิ.ย.61 คาดนักลงทุนขายกำไรหลังขึ้นแรงก่อนหน้านี้

บล.โกลเบล็ก ระบุในบทวิเคราะห์ว่า XO ฝ่ายวิจัยปรับประมาณการกำไรปี 61 และ 62 เพิ่มขึ้นจาก 93 ล้านบาท และ 123 ล้านบาทสู่ระดับ 137 ล้านบาทและ 149 ล้านบาทเติบโต 131%เทียบช่วงเดียวกันของปีก่อน และ 9%เทียบช่วงเดียวกันของปีก่อน ตามลำดับ โดยเราปรับสมมติฐานอัตรากำไรขั้นต้นจาก 32% สู่ 33.7% เนื่องจากต้นทุนราคาน้ำตาลที่ลดลงอย่างมีนัยสำคัญ และวัตถุดิบอื่น(พริกและกระเทียม)ทรงตัวในระดับต่ำช่วยหนุนอัตรากำไรขั้นต้นให้เติบโตดีกว่าคาด
ด้านค่าใช้จ่ายในการบริหารมีแนวโน้มปรับตัวลงจากไม่มีสินค้าด้อยคุณภาพ 11 ล้านบาท และปันส่วนค่าเสื่อมราคาจากโรงงานใหม่ลดลง 6-8 ล้านบาทต่อปีหลังใช้กำลังการผลิตเพิ่มขึ้นหลังทยอยย้ายการผลิตจากโรงงานเก่า(แหลมฉบัง)มายังโรงงานใหม่(ระยอง)อย่างต่อเนื่อง โดยในปี 61 ผู้บริหารมีแผนย้ายการผลิตขนาดเล็ก (Batch เล็ก) จากโรงงานเก่ามายังโรงงานใหม่ซึ่งคาดว่าต้องติดตั้งเครื่องจักรใหม่มูลค่าเงินลงทุน 50 ล้านบาท คาดว่าจะแล้วเสร็จภายใน 4Q61 โดยจะเพิ่มอัตราการใช้กำลังการผลิตของโรงงานใหม่ได้อีกราว 15%ต่อปีซึ่งจะทำให้เสียภาษีเงินได้ลดลงเนื่องจากโรงงานใหม่ได้รับสิทธิประโยชน์ BOI จนถึงปี 2567
ฝ่ายวิจัยประเมินมูลค่าด้วยวิธี PE Ratio โดยอิง Prospective PE ที่ 30 เท่าเป็นค่าเฉลี่ยย้อนหลัง 1 ปี และใกล้เคียงค่าเฉลี่ยอุตสาหกรรมอาหารในตลาด MAI ที่ 32 เท่า ซึ่งเพิ่มขึ้นจากเดิมที่ใช้ Prospective PE ที่ 26 เท่าเพื่อให้สะท้อนถึงการเติบโตอย่างมีนัยสำคัญของผลประกอบการโดยเราคาดกำไรต่อหุ้นปี 61 ราว 0.39 บาทต่อหุ้นได้ราคาเหมาะสมเพิ่มขึ้นจาก 6.76 บาทสู่ 11.70 บาท ซึ่งมี Upside 28% จากราคาปัจจุบันจึงคงคำแนะนำ “ซื้อ”